Predkladacia správa

Zmena článku 38 Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992, sa týka ukončenia platnosti tejto Zmluvy v prípade, ak sa jedna zo zmluvných strán, resp. obe zmluvné strany stanú členskými štátmi Európskej únie.
Pôvodná Zmluva umožňuje v zmysle článku 38 jej písomné vypovedanie. Zmluva v dôsledku výpovede stratí platnosť 12 mesiacov po jej doručení druhej zmluvnej strane. Na základe výsledkov rokovaní predsedov vlád SR a ČR, ktoré sa uskutočnili v Prahe v dňoch 22. – 23. 5. 2000 a v Bratislave dňa 2. 11. 2000 a s cieľom zachovať existenciu a výhody colnej únie až do termínu vstupu SR a ČR do Európskej únie, odporučila Rada colnej únie SR a ČR na svojom 17. zasadnutí dňa 16. 11. 2000 ministrom zahraničných vecí SR a ČR v spolupráci s ministrom hospodárstva SR a ministrom priemyslu a obchodu ČR koordinovať postup pri príprave Zmluvy medzi Slovenskou republikou a Českou republikou o zmene článku 38 Zmluvy medzi SR a ČR o vytvorení colnej únie, podpísanej v Prahe dňa 29. októbra 1992. 
Na rokovanie 18. zasadnutia RCÚ dňa 11. 5. 2001 bol predložený návrh zmluvy o zmene článku 38, ktorý bol vypracovaný na expertnej úrovni MZV SR, MH SR, MZV ČR a MPO ČR. Jeho obsahom bol spôsob vypovedania Zmluvy o colnej únii, vyplývajúci z budúceho členstva zmluvných strán v EÚ. Tento návrh však riešil iba situáciu, „ak sa jedna zo Zmluvných strán stane členským štátom Európskej únie“, a v čase jeho prípravy sa predpokladalo, že z dôvodu zaostávania SR v prístupových rokovaniach vstúpi do EÚ skôr Česká republika. Vzhľadom na zmenenú situáciu a dosiahnuté výsledky SR v rámci prístupových rokovaní s EÚ iniciovalo MZV SR a MH SR v prvom polroku 2002 doplnenie odsúhlaseného znenia dodatku k článku 38 Zmluvy o nový odsek, ktorý by riešil ukončenie jej platnosti aj v prípade, ak členským štátmi EÚ stanú obidve Zmluvné strany colnej únie súčasne. 

	Slovenská a česká strana si nótou Veľvyslanectva ČR v Bratislave, číslo 117/2/2002 zo dňa 31. júla 2002, nótou MZV SR číslo 843/2002-MEPO zo dňa 30. 8. 2002 a nótou Veľvyslanectva ČR v Bratislave číslo 117/5/2002 zo dňa 25. septembra 2002 po konzultáciách s MH SR a MPO ČR vzájomne odsúhlasili návrh Zmluvy medzi SR a ČR o zmene článku 38 Zmluvy medzi SR a ČR o vytvorení colnej únie, podpísanej v Prahe dňa 29. októbra 1992, ktorý je predložený na schválenie v rámci vnútroštátneho schvaľovacieho procesu v Slovenskej republike a v Českej republike. Na základe predbežnej konzultácie s Ministerstvom priemyslu a obchodu ČR, ktoré je predkladateľom návrhu Zmluvy na rokovanie vlády ČR, odporúča česká strana, aby predmetnú Zmluvu vzhľadom na jej dôležitosť podpísali premiéri SR a ČR na predpokladanom tradičnom stretnutí v závere roka 2002. Táto skutočnosť je zohľadnená aj v návrhu uznesenia vlády SR.

Uzavretie tejto Zmluvy nekladie nároky na štátny rozpočet, nemá environmentálny vplyv, ani negatívny dosah na zamestnanosť v SR. Navrhovaná zmluvná úprava je v súlade so všeobecne záväznými zásadami medzinárodného práva a so záväzkami vyplývajúcimi z iných platných dohôd. Zmluva je prezidentskou medzinárodnou hospodárskou zmluvou všeobecnej povahy, pred jej ratifikáciou sa vyžaduje súhlas Národnej rady Slovenskej republiky, avšak nejde o zmluvu podľa čl. 7, ods. 5 Ústavy Slovenskej republiky.